Оценката на механизма за разпределяне на средства от бюджета на Република България, предназначени за ЮЛНЦ 

РЕЗЮМЕ НА ИЗВОДИТЕ И ПРЕПОРЪКИТЕ
Основните изводи и препоръки на оценката са:
· Необходима е политика за развитието на гражданското общество и за взаимодействие между НПО и държавата, която да заложи принципите на взаимодействие и приоритетите, които държавата трябва да финансира. Политиката трябва да се изработи след широк консултативен процес с НПО. Нейното прилагане трябва да бъде задача на Министерския съвет, на определено ресорно министерство или на Обществен съвет с участие на представители на гражданския сектор и правителството, каквато е практиката в някои страни (напр. Хърватия и Естония);

· Съществуващата бюджетна линия за държавни субсидии за НПО да бъде използвана за постигане именно на общата държавна политика за развитие на НПО, а различните министерства да отговарят за финансирането на приоритетите в своите секторни политики (социални, здравни и др.);
· Организации, които не са типични НПО (Институт за стандартизация, Център за опазване на нематериалното културно наследство и Рилски манастир) следва да бъдат финансирани от други бюджетни пера;
· Процентът на конкурсните средства в общата субсидия трябва да расте, като се фиксира на мин. 20 %, с тенденция към изравняване 50:50 в средносрочен план (до 5 години) и преобладаващо конкурсно финансиране в дългосрочен.

· Необходимо е категорично изискване за прозрачност и отчетност на директно субсидираните НПО, както и ясна на процедура за определяне на „други” (непредставителни) организации, които имат право на директно субсидиране.

· Трябва да се въведе механизъм за по-голяма прозрачност при финансиране на ЮЛНЦ чрез конкурс – ясно обявена процедура за оценяване и постоянни правила за разпределяне на средствата;

· Необходим е регулярен анализ на ефекта от финансирането и мониторинг на извършваните дейности.
Един възможен вариант за механизъм, който да гарантира изпълнението на препоръките и който се развива все повече в Централна и Източна Европа е създаването на фонд, който да разпределя част или всички средства за НПО. Подобни структури има в Унгария, Хърватия, Естония, Албания. Основен елемент в тяхното функциониране е, че тези структури са отделени от държавата и взимат самостоятелно решения за финансиране, като в тяхното управление представителите на гражданското общество имат мнозинство. Възможно е като междинен етап към създаването на такъв фонд да се премине към техническа помощ, оказвана от организация, избрана след отделен конкурс по примера на НПО фонда на Норвежкия финансов механизъм.
Оценката предлага 4 сценария за промени в отпускането на държавни субсидии за ЮЛНЦ. 
· Сценарий 1 предвижда пълно отпадане на директните субсидии и предоставяне на средства само чрез конкурс. 

· Сценарий 2 предвижда отпадане на директните субсидии със запазване на преференции за национално представителни НПО.
· Сценарий 3 предвижда запазване на съществуващия модел на финансиране с промяна на съотношението на средствата, разпределяни директно и чрез конкурс. 
· Сценарий 4 предвижда запазване на директните субсидии за финансиране само на административни разходи на представителни организации. 

